钦定古今图书集成/方舆汇编/职方典/第1123卷 > 《鄂州何大夫创制夏亭诗序》符载
## 钦定古今图书集成/方舆汇编/职方典/第1123卷 > 《鄂州何大夫创制夏亭诗序》符载

郡中寺曰《头陀》，名与碑并，登临锺萃，天云气色，下配
砾石。公政教既备，游心佛寺，慨此颓落，乃沛然而张
之。耸阿阁，矗长楹，严像设织台塔，凡所相好，皆鼎新
也。方务剪伐，用探胜会，迺缘后殿，穿窈窕，出乎苍莽
之巅。果有实境，待我而启。万古不偶，今为知音，通塞之际，若有感也，遂铲。“崲，堙坎窞，斩榛楛掘株莽蘙
荟，扫尽天形。嶷然山川云气，一朝喷泄。”公智动于内，
形象于外，口疏手指，焕然成亭，侈俭无过，因归于中。
于是延宾介洎郡之士君子，相与开襟而登之。凌泱
莽，驾峥嵘，压夏口，撑大别，开井闬于砌下，拥城𬮱于
宇后。倚楹凝立，在青冥中。连山积水，悠悠渺渺。长想
一去，周流物表，何知宇宙于此为细。繇是言之，固知
公宏迈可以拔幽陋，材智可以陶品汇，应用不测，与
造物者为徒乎？夫诗者，比兴而咏志也。凡我登览盛
美，惰傲无述，岂文士之意乎？况主人倡首，韵铿金石，
得不搜思，上承献酬，请咸继大夫之后，赋《六韵》之作
尔。